LESOŊ 10
Yeesu mosee ñak o nanan
Ndax nananaa waajur of a refa kaa yooɓna?— Leek-leek refe yooɓu. Ndax andaa yee Yeesu kaa nanan’u a Yexowa fo waajur um?— Ne Yeesu a fi’toogna a waagaango dimle ba o nanannaa waajur of a soƥangaa saxe yooɓkee. Fat i njang kaa jofna no keene.
Yaaga Yeesu gar a fulee took lanq ke, kaa reeƭu fa Yexowa Faap um, na asamaan. Ndaa Yeesu a jeg a itam waajur took lanq ke. Yoseef fa Mari ndeeƭu waajur um. Ndax andaa nam keene a jeg’tu?—
Yexowa xot’ta o ñoow ole Yeesu na asamaan soo a ɓekin kam o fud ole Mari, neene koy Yeesu a rimel took lanq ke. Keene njomlaand a reeƭu! Yeesu a maakooga kam o fud ole Mari ne o nqeq a maaktaa kam o fud ya um. Kaa fadna a qool ɓetaa nahak, Yeesu a rime. Neene koy Mari fo o kor um Yoseef, a ndeftu waajur Yeesu.
Ye Yeesu a jegna xa kiid 12 rek, a fi’a kaa lalitna ee a fexa Faap um, Yexowa. Keene xe xew a ye Yeesu fo fog um a ñaaƴkoogna koƭu no saate faa Yeerusaleem no feet fee na colandax ale. Ye da ngataa, Yoseef fa Mari nga’ee Yeesu sen. Ndax andaa mam Yeesu reeƭu?—
Xar taxu boo Yeesu a reeƭu kam Mbind Roog naa?
Yoseef fa Mari a ñofa nomtoox Yeerusaleem a mbaaƭan muu refna. Kaa njaaxiɗ u yaam mbaag ee nga a Yeesu. Ndaa yaa da njegna ñaal tadik, a ngara a soƥin ta moof kam Mbind Roog naa! Ndax andaa xar taxu Yeesu a reeƭu kam Mbind Roog naa?— Yaam maaga a waag’u o jangit kaa jofna na Faap um, Yexowa. Yeesu kaa fex’u Yexowa too a bug’u jang nam a waag’u fi boo a fel a Yexowa. Ye Yeesu a maakaa boo a ref o koor, kaa nananoogu Yexowa ñaal-oo-ñaal. A yooɓ’angee no ten sax yaqan ee Yeesu kaa nananoogu too keene a reeƭa kaa warna ƭom no ten. Ndax Yeesu a nananooga a Yoseef fa Mari?— Iyo, Biibal fee a laya yee Yeesu a nananooga den.
Xar waago jang no kaa jofna na Yeesu?— Wara nanannaa we ndimoonga, a soƥangaa sax yooɓee. Ndax xan o fi keene?—
JANGI NO BIIBAL OF
Lik 1:30-35; 2:45-52
Efees 6:1
Hebre we 5:8
sot_Latn fuv_Latn wol_Latn wol_Latn wol_Latn wol_Latn wol_Latn wol_Latn wol_Latn fuv_Latn hat_Latn wol_Latn mos_Latn